1. ปัจจัยความเสี่ยง

การดำเนินธุรกิจของบริษัทในปัจจุบันต้องเผชิญกับความเสี่ยงในการดำเนินธุรกิจหลายประการ
ทั้งปัจจัยเสี่ยงที่เกิดจากการดำเนินงานภายใต้ระเบียบและกฎข้อบังคับของราชการ
และตลาดหลักทรัพย์ซึ่งมีการปรับปรุงอยู่เสมอ
และปัจจัยเสี่ยงที่เกิดจากการเปลี่ยนแปลงอย่างรวดเร็วของสภาพแวดล้อมในการดำเนินธุรกิจต่างๆ
ไม่ว่าจะเป็นสภาพเศรษฐกิจ และการปรับตัวของคู่แข่ง
บริษัทได้ประเมินถึงความเสี่ยงที่จะเกิดขึ้นและที่คาดว่าจะเป็นปัจจัยสำคัญที่ส่งผลต่อการดำเนินงานของบริษัท
และหาทางควบคุมความเสี่ยงที่เกิดขึ้นเพื่อมิให้ส่งผลกระทบต่อการดำเนินงานของบริษัท
ความเสี่ยงดังกล่าว ประกอบด้วย

1. ความเสี่ยงความผันผวนของอัตราแลกเปลี่ยน

ณ วันที่ 31 ธันวาคม 2544 บริษัทคงเหลือหนี้เงินกู้ต่างประเทศจำนวน 15.35
ล้านเหรียญสหรัฐอเมริกา ซึ่งจะต้องทยอยผ่อนชำระให้เสร็จสิ้นภายในเดือนมิถุนายน 2548
บริษัทได้มีการป้องกันความเสี่ยงจากความผันผวนของอัตราแลกเปลี่ยนดังกล่าวโดยการทำสัญญาซื้อเงินตราต่างประเทศล่วงหน้าไว้แล้ว

2. ความเสี่ยงความผันผวนของอัตราดอกเบี้ย

จากสภาวะเศรษฐกิจในปัจจุบัน มีแนวโน้มที่จะปรับตัวไปตามสภาวะเศรษฐกิจโลก
ส่งผลให้อัตราดอกเบี้ยมีการเปลี่ยนแปลงไปตามสภาพคล่องและอัตราดอกเบี้ยระหว่างประเทศ
โดยเฉพาะอย่างยิ่งในสภาวะที่ฐานะการเงินของประเทศยังไม่มีเสถียรภาพ
การเปลี่ยนแปลงดังกล่าวส่งผลกระทบโดยตรงต่ออัตราดอกเบี้ยจ่ายซึ่งเป็นต้นทุนหลักของกิจการ
และอัตราดอกเบี้ยรับซึ่งเป็นรายได้จากการให้สินเชื่อ

เนื่องจากอัตราดอกเบี้ยเงินกู้ซึ่งเป็นต้นทุนหลักของบริษัทแปรผันตามอัตรา SIBOR
และบริษัทได้ทำสัญญาซื้อเงินตราต่างประเทศล่วงหน้าครอบคลุมภาระดอกเบี้ยที่ต้องจ่ายในระยะเวลา
6 เดือน ทำให้ต้นทุนอัตราดอกเบี้ยเงินกู้ของบริษัทแปรผันตามอัตราดอกเบี้ยบาท
ซึ่งบริษัทฯได้ตระหนักถึงความเสี่ยงในเรื่องนี้ จึงเน้นการปล่อยสินเชื่อโดยรักษาส่วนต่าง (Spread)
ของอัตราดอกเบี้ยไว้ และพิจารณาแนวโน้มของอัตราดอกเบี้ยในอนาคตควบคู่กันไป ขณะเดียวกัน
บริษัทฯได้พยายามจัดหาแหล่งเงินทุนที่มีต้นทุนต่ำเพื่อให้บริษัทฯสามารถเข้าไปแข่งขันกับบริษัทข้ามชาติและสถาบันการเงินของรัฐที่มีต้นทุนทางการเงินที่ต่ำกว่าได้

3. ความเสี่ยงจากคู่แข่งขัน

ปัญหาทางเศรษฐกิจที่ผ่านมาทำให้โครงสร้างของผู้ประกอบการที่ประกอบธุรกิจ แฟคตอริ่งเปลี่ยนไป
เป็นบริษัทข้ามชาติเข้ามาถือหุ้น
ประกอบกับการที่รัฐบาลจัดตั้งหน่วยงานที่มาทำธุรกิจในรูปแบบเดียวกับแฟคตอริ่งเพื่อสนับสนุนธุรกิจ
SME ทำให้เกิดการแข่งขันในด้านราคาเพื่อให้ได้มาซึ่งส่วนแบ่งตลาด

ในแง่ของบริษัท ได้มีการปรับอัตราดอกเบี้ยตามสภาวะตลาดและต้นทุนของบริษัท
ให้สามารถแข่งขันกับคู่แข่งได้ และมุ่งเน้นการให้บริการ และรักษาสัมพันธภาพอันดีกับลูกค้า
พร้อมทั้งมีบริการที่หลากหลายเพื่ออำนวยความสะดวก
และจูงใจให้ลูกค้าใช้บริการจากบริษัทอย่างต่อเนื่อง

4. ความเสี่ยงทางด้านสินเชื่อ

ความเสี่ยงทางด้านสินเชื่อ คือ
ความเสี่ยงที่ลูกค้าหรือคู่สัญญาไม่สามารถปฏิบัติตามสัญญาที่ทำไว้กับบริษัทฯ
และทำให้เกิดความสูญเสียทางการเงินได้ บริษัทฯ ได้มีนโยบายในการป้องกันความเสี่ยงนี้
โดยเข้มงวดในเรื่องการวิเคราะห์สินเชื่อของลูกค้า และดูแลการปล่อยสินเชื่อลูกค้าอย่างสม่ำเสมอ
ตามแนวทางที่ได้กำหนดไว้ในระเบียบวิธีปฏิบัติสินเชื่อ
โดยอาจมีการเรียกหลักทรัพย์ค้ำประกันเพิ่มจากลูกค้า
มีระบบรายงานที่สามารถติดตามดูผลการชำระหนี้ เพื่อให้ทราบถึงคุณภาพของลูกหนี้
และสามารถติดตามให้มีการชำระหนี้ได้ รวมทั้งหันมารับซื้อลูกหนี้ที่เป็นหน่วยงานราชการ รัฐวิสาหกิจ
และเอกชนรายใหญ่เพื่อลดความเสี่ยง
ส่วนความเสี่ยงทางด้านเงินให้สินเชื่อในกรณีที่คู่สัญญาไม่ปฏิบัติตามสัญญาของหนังสือค้ำประกันทางการเงิน
ซึ่งความเสี่ยงดังกล่าวมีค่าเท่ากับมูลค่าตามที่ระบุไว้ในสัญญา บริษัทฯ
ได้ใช้นโยบายและวิธีการพิจารณาการให้สินเชื่อประเภทนี้เช่นเดียวกับการให้สินเชื่อแฟคตอริ่ง

5. ความเสี่ยงด้านการบริหารและการจัดการ

ในปี 2543 จากผลของการปรับโครงสร้างหนี้
ทำให้มีการเปลี่ยนแปลงโครงสร้างผู้ถือหุ้นรายใหญ่อย่างมีนัยสำคัญ เจ้าหนี้ของบริษัททั้ง 9 ราย
ถือหุ้นรวมกัน 47,040,081 หุ้น คิดเป็น 68.90 % ของจำนวนหุ้นที่จำหน่ายได้แล้วทั้งหมดของบริษัท
(ดูได้จากรายชื่อผู้ถือหุ้นใหญ่ในข้อ 8.2)
จึงทำให้กลุ่มของเจ้าหนี้(ผู้ถือหุ้นใหญ่)เป็นผู้มีบทบาทในการกำหนดทิศทางของบริษัทได้เป็นส่วนใหญ่
อย่างไรก็ตามผู้ถือหุ้นรายอื่นก็อาจสามารถตรวจสอบ
การดำเนินงานของบริษัทได้ตามข้อบังคับของบริษัทที่กำหนดไว้